Terrorismitarkoituksessa matkustamisesta on tulossa rangaistavaa

Helsingin hovioikeus on korottanut neljästä tapon yrityksestä tuomitun miehen vankeusrangaistusta. Kuvituskuva. Kuvituskuva

toimitus

Hallitus esittää, että terrorismitarkoituksessa matkustaminen tulee rangaistavaksi. Siitä tuomittaisiin sakkoa tai enintään kahden vuoden vankeusrangaistus.

Esityksen mukaan rangaistus voitaisiin tuomita Suomen kansalaiselle, Suomessa asuvalle tai Suomesta matkustavalle ihmiselle, joka lähtee sellaiseen valtioon, jonka kansalainen hän ei ole tai jossa hän ei pysyvästi asu, tehdäkseen siellä terrorismirikoksen. Myös matkustamisrikoksen yritys olisi rangaistava. Tällaisen matkan rahoittamisesta rangaistaisiin terrorismin rahoittamisena.

Salaisia pakkokeinoja ja salaisia tiedonhankintakeinoja koskevia säännöksiä muutettaisiin esityksen mukaan niin, että keinoja voidaan käyttää matkustamisrikosten estämisessä, paljastamisessa ja selvittämisessä.

Telekuuntelun ja muiden voimakkaimmin perusoikeuksiin puuttuvien keinojen osalta vaatimuksena kuitenkin olisi, että teon vakavuus edellyttäisi vankeusrangaistusta

Rikoslakiin ehdotettavien muutosten taustalla on Yhdistyneiden Kansakuntien turvallisuusneuvoston päätöslauselma, joka velvoittaa YK:n jäsenvaltioita. Tarkoituksena on torjua ulkomaille terrorismirikosten tekemistä varten lähtevien ihmisten muodostamaa uhkaa.

Hallitus antoi asiasta esityksen eduskunnalle torstaina 2. kesäkuuta.